De civile betjente ville afbryde et slagsmål, men fik i stedet kastet en træbænk med stålben efter sig.

En 22-årig mand fra Aalborg blev fredag aften anholdt på Sindal Marked, efter han kastede en to meter lang trækbænk med stålben efter en række civile betjente. De civile betjente var i første omgang stødt til for at afbryde et slagsmål. Her sagde de, at de var fra politiet, men den 22-årige mand, der blev anholdt, valgte alligevel at kaste en træbænk efter betjentene.  Det hele skete lidt efter 22.00-tiden fredag aften. Betjentene kom dog ikke til skade. Den 22-årige mand overnattede i detentionen, men han er lørdag morgen blevet afhørt og efterfølgende løsladt. Vagtchef ved Nordjyllands Poltii, Bruno Brix, beretter ud over urolighederne på Sindal Marked om en rolig nat i det nordjyske.